Die Gereformeerde kerk Vereeniging-Oos was een van drie Afrikaanse gemeentes van die Gereformeerde Kerke in Suid-Afrika wat tussen 1927 en 1982 in Vereeniging in die Vaaldriehoek tot stand gekom het. In 1995 het die oudste gemeente, Vereeniging, met Vereeniging-Noord, die jongste gemeente, saamgesmelt as Vereeniging '95, maar nadat laasgenoemde se sieletal tot net sowat 200 afgeneem het, het Vereeniging '95 en Vereeniging-Oos in 2014 saamgesmelt onder die oorspronklike naam Vereeniging. Dié gemeente gebruik die ou Oos-gemeente se kerkgebou op die hoek van Thames- en Tayrylaan, Drie Riviere. Die Gereformeerde kerk Vereeniging-Oos het op 5 Mei 1963 uit wyke van die Gereformeerde kerk Vereeniging afgestig en heel gou aan ’n eie kerkgebou begin beplan. C.P. Geldenhuys is as argitek aangestel en Allie Smit as bouaannemer. Omdat die gebou op turfgrond opgerig is, word sy hoeke op pilare gestut, waarvan die diepte ongeveer 10 m onder die grond is. Die kerkgebou van die ou Gereformeerde kerk Vereeniging op die hoek van Bothastraat en Greylaan, waarvan die hoeksteen op 3 Desember 1949 gelê is, het soortgelyke uitdagings opgelewer.